
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е 
№  РС-864-19-016

Днес, 12.02.2020г., Комисията за противодействие на корупцията и за отнемане на незаконно придобитото имущество /КПКОНПИ/ в състав:

Председател: Сотир Цацаров
           Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

	  Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-864/15.11.2019 г. по описа на КПКОНПИ. 

	  Сигналът е подаден срещу Боян Кехайов – кмет на община Н.

	  По същество, твърденията в сигнала са, че по време на мандата на Кехайов е извършено преместване на линия за високо напрежение с подземно захранване между къщи, собственост на неговия баща, за сума от 200 000 лв., за което е платила Община Н. Твърди се, че неправомерно са сключвани договори за строителни дейности с „***“ ООД и „***“ ЕООД, че през 2015г. на работа в общината е назначена С. Л. - вуйна на кмета, както и други негови роднини и че са сключвани договори за възлагане на дейността по снегопочистване с фирма на вуйчото на кмета – Ф. Л. В сигнала също така се посочва, че вуйната и вуйчото на Кехайов имат склад за строителни материали и от него се фактурират и изписват материали за сметка на общината.
          Към сигнала не са приложени доказателства.
           От Постоянна комисия по Закона за противодействие на корупцията и за отнемане на незаконно придобитото имушество към Общински съвет – Н. са изискани и с писмо вх. № ЦУ01/1221/23.01.2020г. на КПКОНПИ са получени следните доказателства: Клетвен лист на Боян Кехайов – кмет на община Н. за мандат 2015-2019г. и мандат 2019-2023г., подадени от него декларации по чл. 12 от ЗПУКИ (отм.) и чл. 35, ал. 1, т.1 от ЗПКОНПИ; Цялостна документация във връзка с извършвани на територията на община Н. процедури по преместване на подземни електропроводни линии с високо напрежение в периода от м. 11.2016г. до м. 11.2019г.; Договори за извършване на строителна дейност № 18 от 19.02.2019г., № 31 от 02.04.2019г., № 37 от 23.04.2019г., № 46 от 06.06.2019г., сключени между Община Н. и „***“ ЕООД и договор № 84 от 31.12.2019г. между Община Н. и „***“ ООД; документация във връзка с назначаването на лицата С. М. Л. и З. М. П. на работа в Община Н. – Заповеди на кмета на община Н. № 68/11.11.2015г., № 9/19.05.2016г., № 89/09.12.2016г., № 11/25.05.2016г., № 18/11.07.2016г. и № 25/11.07.2016г.; Сключени договори за възлагане на дейността по снегопочистване на територията на община Н. в периода от м. 11.2016г. до м. 11.2019 година. 
            
Служебно Комисията е събрала данни от Търговския регистър, Регистъра на населението–Национална база данни „Население“ и електронната страница на Община Н. 

От събраните в хода на административното производство доказателства Комисията за противодействие на корупцията и за отнемане на незаконно придобитото имущество  установи следното от фактическа страна:

Сигналът е подаден от лице с посочени три имена, ЕГН, адрес и е подписан.

Боян Кехайов е избран за кмет на община Н., видно от Решение № 262-МИ от 02.11.2015г. на Общинска избирателна комисия -  Н. за мандат 2015-2019г. и Решение № 125-МИ/28.10.2019г. на ОИК-Н. за мандат 2019-2023г., като е подписал клетвени листи на 01.11.2015г. и 04.11.2019 година. В подадените от него декларации по чл. 12 от ЗПУКИ (отм.) и чл. 35, ал. 1, т.1 от ЗПКОНПИ е декларирал, че не заема друга длъжност и не извършва дейност, несъвместими с положението му на лице, заемащо висша публична длъжност.

От събраните по преписката доказателства във връзка с извършвани на територията на община Н. премествания на подземни електропроводни линии с високо напрежение в периода 11.2016-11.2019г. е видно, че Боян Кехайов, в качеството си на кмет на община Н., е внесъл докладна записка с вх. № 145/20.04.2017г. на Община Н. относно одобряване на устройствена план-схема за изграждане на подземни и надземни трасета на електропроводи – изместване на КЛ 20kV за ТП „Детска градина“, ВЛ 20кV „Гърнати“ и ВЛ 20kV „Козарка“, докладна записка с вх. № 184/23.05.2017г. на Община Н. относно определяне на обект „Изместване на ВЛ 20кV „Гърнати и ВЛ 20kV „Козарка“ като общински обект от първостепенно значение, докладна записка с вх. № 186/23.05.2017г. на Община Н. относно одобряване на ПУП – Парцеларен план за изместване на ВЛ 20 kV „Гърнати“ и ВЛ 20 kV „Козарка“ и на основание Решения на Общински съвет – Н. е издал заповед № 199/18.06.2018г. за учредяване на безсрочни сервитутни права за прокарване и обслужване на отклонение от общата мрежа на техническата инфраструктура на електроразпределителната мрежа. Освен това е сключил договор за учредяване на безсрочен сервитут върху поземлени имоти в горски територии № 101/27.07.2018г. с ***. Изброените в  издадената заповед и сключения договор имоти, за които са учредени безсрочни сервитутни права, не са собственост на Кехайов или на свързани с него лица.
От събраните в административното производство доказателства във връзка със сключването на договори за строителни дейности на територията на община Н. с фирми „***“ ООД и „***“ ЕООД е видно, че Боян Кехайов, в качеството си на кмет на община Н., е сключил договори № 18 от 19.02.2019г., № 31 от 02.04.2019г., № 37 от 23.04.2019г. и № 46 от 06.06.2019г. с „***“ ЕООД и договор № 84 от 31.12.2019г. с „***“ ООД.
 Боян Кехайов е издал заповед № 68 от 11.11.2015г., с която е назначил лицето С. Л. на длъжност „Началник отдел бюджет и финанси“ в Община Н. Със Заповед № 9 от 19.05.2016г. служебното правоотношение на Л. е прекратено.
Със заповед № 89 от 09.12.2015г. Кехайов е назначил З. П. на длъжност „Началник отдел Планиране и разработване на проекти“ в Община Н. Със Заповед № 11 от 25.05.2016г. на кмета на община Н., П. е преназначена на длъжност „главен счетоводител“. Със Заповед № 18 от 11.07.2016г. на кмета на община Н. е прекратено служебното правоотношение на П., като с нова заповед № 25/11.07.2016г. тя отново е назначена на длъжност „главен счетоводител“. 
От направена справка в Търговски регистър се установи, че лицето Ф. Л. е управител и едноличен собственик на капитала на „***“ ЕООД и е физическо лице – търговец ЕТ „***“.
 От събраните по преписката доказателства се установи, че Боян Кехайов е сключил договор № 1/02.01.2018г. с „***“ ЕООД с предмет: „Зимно поддържане – снегопочистване и опесъчаване на общинските пътища на територията на община Н. и снегопочистване на уличната мрежа на населените места в община Н. през оперативния зимен сезон 2017-2020г. за обособена позиция №2. 
От направена справка за съпруга и родствени връзки в НБД „Население“, се установи, че Ф. Л. е брат на майката на съпругата на Кехайов, а С. Л. е съпруга на Ф. Л. Не са налице родствени връзки и между Боян Кехайов и З. П.
От писмо с вх. № ЦУ01/1221 от 23.01.2020г. на КПКОНПИ от заместник-председателя на Постоянна комисия комисия по Закона за противодействие на корупцията и за отнемане на незаконно придобитото имушество към Общински съвет – Н. става ясно, че в Община Н. не са налични фактури за строителни материали, издадени от ЕТ „***“ и „***“ ЕООД.

При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
            За да е осъществен конфликт на интереси по смисъла на чл.2 от ЗПУКИ (отм.), респ. чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал.3 от ЗПУКИ (отм.), респ. чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
Сигналът е подаден от идентифицирано лице, по смисъла на чл. 48, ал. 1, т. 1 от  ЗПКОНПИ.  
Боян Кехайов, в качеството му на кмет на община Н. е лице, заемало публична длъжност, по смисъла на чл. 3, т. 8 от ЗПУКИ (отм.) и лице, заемащо висша публична длъжност, по смисъла на чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.
Съгласно чл.44, ал.1 от Закона за местното самоуправление и местната администрация (ЗМСМА), част от правомощията на кмета на общината са да ръководи цялата изпълнителна дейност на общината и да насочва и координира дейността на специализираните изпълнителни органи.
От справка за съпруга и родствени връзки в НБД „Население“ се установи, че Боян Кехайов не се намира в роднински връзки с лицата Ф. Л., С. Л. и З. П., които да попадат в обхвата на §1, т. 1 от ДР на ЗПУКИ (отм.), съотв. §1, т.15, б. „а“ от ДР на ЗПКОНПИ, което не води до свързаност помежду им.
Видно от справка в търговския регистър и подадените от Кехайов декларации по чл.12 от ЗПУКИ (отм.) и чл. 35 от ЗПКОНПИ, същият не е вписан като едноличен търговец и няма участия в търговски дружества. Кехайов няма родство със съдружниците и управителите в „***“ ООД и в „***“ ЕООД, което не води до свързаност между него и посочените дружества по смисъла на §1, т.15, б. „б“ от ДР на ЗПКОНПИ.  
В хода на производството се установи, че Боян Кехайов, в качеството си на кмет на община Н., е упражнил свои правомощия по служба, като е внесъл докладна записка с вх. № 145/20.04.2017г. на Община Н. относно одобряване на устройствена план-схема за изграждане на подземни и надземни трасета на електропроводи – изместване на КЛ 20kV за ТП „Детска градина“, ВЛ 20кV „Гърнати“ и ВЛ 20kV „Козарка“, докладна записка с вх. № 184/23.05.2017г. на Община Н. относно определяне на обект „Изместване на ВЛ 20кV „Гърнати и ВЛ 20kV „Козарка“ като общински обект от първостепенно значение, докладна записка с вх. № 186/23.05.2017г. на Община Н. относно одобряване на ПУП – Парцеларен план за изместване на ВЛ 20 kV „Гърнати“ и ВЛ 20 kV „Козарка“, издал е заповед № 199/18.06.2018г. за учредяване на безсрочни сервитутни права за прокарване и обслужване на отклонение от общата мрежа на техническата инфраструктура на електроразпределителната мрежа и е сключил договор за учредяване на безсрочен сервитут върху поземлени имоти в горски територии № 101/27.07.2018г. с ***. Не се установи имотите, за които са учредени безсрочни сервитутни права, да са собственост на Кехайов или на свързани с него лица, което обуславя липсата на частен интерес от упражнените по-горе правомощия по служба. 

По отношение на сключените от Боян Кехайов, в качеството му на кмет на община Н.,  договори № 18 от 19.02.2019г., № 31 от 02.04.2019г., № 37 от 23.04.2019г. и № 46 от 06.06.2019г. с „***“ ЕООД и договор № 84 от 31.12.2019г. с „***“ ООД за извършване на строителни дейности на територията на община Н., се установи, че Кехайов е упражнил свои правомощия по служба, но при липса на частен интерес.
Упражненото от Кехайов правомощие по служба, свързано със сключване на договор № 1/02.01.2018г. с „***“ ЕООД с предмет: „Зимно поддържане – снегопочистване и опесъчаване на общинските пътища на територията на община Н. и снегопочистване на уличната мрежа на населените места в община Н. през оперативния зимен сезон 2017-2020г. за обособена позиция №2, не е в частен интерес поради липса на свързаност по смисъла на §1, т. 1 от ДР на ЗПУКИ (отм.), съотв. §1, т.15 от ДР на ЗПКОНПИ между Кехайов и управителя и едноличен собственик на капитала на „***“ ЕООД – Ф.Л.
От казаното по-горе следва, че са налице две от предпоставките за „конфликт на интереси“ по отношение на Боян Кехайов, като кмет на община Н. – лице, заемащо висша публична длъжност и упражнени от същото правомощия по служба. Не е налице обаче третата предпоставка – наличието на частен интерес от упражнените от него правомощия.
Липсата на частен интерес от упражнените правомощия по служба води и до липсата на конфликт на интереси.
          С издаването на заповед № 68 от 11.11.2015г. за назначаване на С. Л. на длъжност „началник отдел бюджет и финанси“ в Община Н., Боян Кехайов е упражнил правомощия по служба, но липсата на свързаност по смисъла на §1, т. 1 от ДР на ЗПУКИ (отм.), съотв. §1, т.15, б. „а“ от ДР на ЗПКОНПИ между него и Л. не води до частен интерес от упражнените правомощия. 
Липсва частен интерес за Кехайов и от издадените от него заповеди № 89/09.12.2015г., № 11/ 25.05.2016г. и № 25/11.07.2016г. по отношение на З. П., също поради липса на свързаност помежду им. 
Дори и да е било налице нарушение при упражняване на правомощията му по служба по отношение на С. Л. и З. П., то производството в тази му част следва да се прекрати при условията на чл. 73 от ЗПКОНПИ, според който производство за установяване на конфликт на интереси се образува в срок до 6 месеца от откриването, но не по-късно от три години от извършването на нарушението. Видно от датите на упражнените правомощия, изразяващи се в издаването на горепосочените заповеди за назначаване, от последната от тях до подаване на разглеждания сигнал на 15.11.2019г. на КПКОНПИ, са изминали над 3 години.  
            
Водена от горното и на основание чл. 74, ал. 1 и ал. 2, вр. с чл. 73 от ЗПКОНПИ, Комисията за противодействие на корупцията и за отнемане на незаконно придобитото имущество




Р Е Ш И:

           НЕ УСТАНОВЯВА конфликт на интереси по отношение на Боян Кехайов, ЕГН: ***, кмет на община Н. и в това си качество лице, заемало публична длъжност, по смисъла на чл. 3, т. 8 от ЗПУКИ (отм.) и лице, заемащо висша публична длъжност, по смисъла на чл.6, ал.1, т. 32 от ЗПКОНПИ, във връзка с внесени в Община Н. докладни записки с вх. № 145/20.04.2017г., вх. № 184/23.05.2017г., вх. № 186/23.05.2017г., издадена заповед № 199/18.06.2018г., сключен договор № 101/27.07.2018г. с ***, сключени договори № 18 от 19.02.2019г., № 31 от 02.04.2019г., № 37 от 23.04.2019г. и № 46 от 06.06.2019г. с „***“ ЕООД, договор № 84 от 31.12.2019г. с „***“ ООД, както и сключен договор № 1/02.01.2018г. с „***“ ЕООД, поради липса на частен интерес.

          ПРЕКРАТЯВА производството по сигнал с рег. № ЦУ 01/С-864 от 15.11.2019г. на КПКОНПИ срещу Боян Кехайов, ЕГН: ***, кмет на община Н., в останалата му част.             

Препис от решението да се изпрати на Окръжна прокуратура – С., с оглед преценка за реализиране на правомощията по чл. 76, ал. 2 от ЗПКОНПИ.

           С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 



 	КОМИСИЯ:

                     ПРЕДСЕДАТЕЛ:........................../п/............................./СОТИР ЦАЦАРОВ/
		ЗАМЕСТНИК-ПРЕДСЕДАТЕЛ:……....….…/п/….….…./АНТОН СЛАВЧЕВ/
                     ЧЛЕН: ................................../п/........................../АНТОАНЕТА ЦОНКОВА/
		ЧЛЕН:………….………………/п/…...…….……….…....…/ПЛАМЕН ЙОЦОВ/
		ЧЛЕН:……………..…..…………/п/……..………..……..../СИЛВИЯ КЪДРЕВА/

